صباح (وقت)

الصباح أولا النبّوري هو وقت ديال ليوم اللي كايشد من الشروق حتال الضهر. ماكاينش وقت محدد لفوقاش كايبدا الصباح (نفس لحاجة لعشية أولا الليل)، حيتاش هاد التعريف كايختالف على حساب كيفاش كولا واحد عايش حياتو وشحال دالساعات ديال ضو النهار كاينين فليوم لكولّا وقيتة فلعام. واخا هاكاك الصباح كايسالي إلزاميا وقت الضهر، ومن تما كاتبدا لفترة ديال مورا الضهر. كاينة ناس خرا كاتعرف الصباح بلّي كايبدا من وسط الليل وكايسالي فالضهر. الصباح كايسبق مورا الضهر، لعشية والليل فالتسلسول ديال ليوم، وفلأصل هاد لكلمة كاتعني الشروق.

 لأهمية 
 السلام 
بعض اللوغات اللي كاتخدّم لوقت ديال النهار فالسلام ديالها عندها تحيّة خاصة ديال الصباح، بحال فلعربية (صباح الخير) أولا النݣليزية (Good morning). كايعتماد لوقت اللي كايكون مناسب باش تعطى فيه هاد التحية على التقافة ديال لواحد وكيفاش كاتحدد الصباح أولا لمفهوم اللي عند لواحد على الصباح. ليستيعمال ديال لعيبارة د"صباح لخير" فالدارجة كايكون واسع شي شوية، على حساب إمتا فاق داك اللي ݣالها. كقاعيدة شاملة الناس كاتݣول "صباح لخير" مابين التلاتة دالصباح والطناش دالنهار. الناس وخصوصا الشباب ولّاو كايݣولو "صباحو" عوض "صباح لخير". يمكن للتحية دالصباح تعطى بواحد الطريقة محتارمة بحال الشكل ديال "صباح لخير السي/لالة فلان(ة)" أولا "مسعد الصباح السي/لالة فلان(ة)".

 لأنشيطة 
لأنشيطة ديال الصباح غالبا كايكون فيها الدوش، لفطور (فبعض لمناطيق كايكون حتى لفطور التاني، بزاف فلبادية) واللباس. بعض الناس كايخططو للنهار ديالهوم، كايتريضو أولا كايقراو الجرنان دالصباح.

 ليستيعمال فالتقافة 
الصباح عند بعض الناس هو لوقت اللي كايجي من مورا لفياق ديالهوم، فأي وقت ماكايهمش. لمعنى ديال لكلمة دالصباح جاي من لينتيشار لكبير ديال التريسينتي والضو، وليستيقلال ديال الناس على الضو الطبيعي ديال الشمش.

 لعيلم دلجينات 
بنادم فالصباح كايقدر يكون إما مجهد وناشط أولا عيّان ومهلوك. هاد لقدرة ديال لواحد باش إيفيق ناشط إقدر يكون كايأتر فيها واحد لجين سميتو "پيريود 3 (Period 3)". هاد لجين كايجي فجوج شكال: إما طويل أولا قصير. هاد لجين كايأتر على واش الناس كاتبغي الصباح أولا لعشية. الناس اللي عندهوم الشكل الطويل كايعجبهوم الصباح. أما هادوك اللي عندهوم النوع لقصير كايفضلو لعشية.

 تصاور 

 شوف حتى 
 فجر
 شفق
 شروق
 صباح
 نهار

 مصادر 


تصنيف:أجزاء ليوم
تصنيف:زمان
تصنيف:مقالات فيها مصدر و 3000 بايت